ร่างกฎกระทรวงมหาดไทย ให้สิทธิชาวต่างชาติศักยภาพสูงซื้อที่ดิน ยืนยันทุกตารางนิ้วที่ถือครองไม่ใช่การเสียอธิปไตยของชาติ
นางสาวทิพานัน ศิริชนะ รองโฆษกประจำสำนักนายกรัฐมนตรี  กล่าวในรายการรัฐบาลเล่าเรื่องกับทีมนารีสโมสร  ถึงกรณีร่างกฎกระทรวงมหาดไทย ซึ่งมีการปรับปรุงแก้ไขหลักเกณฑ์และเงื่อนไขเพิ่มเติมเพื่อดึงดูดนักลงทุนรายบุคคล ในขณะเดียวกัน เพิ่มการควบคุมและคัดกรองให้รัดกุมขึ้น โดยให้สิทธิชาวต่างชาติศักยภาพสูง  4 กลุ่มคือ กลุ่มประชากรโลกผู้มีความมั่งคั่งสูง กลุ่มผู้เกษียณอายุจากต่างประเทศ  กลุ่มที่ต้องการทำงานจากประเทศไทย และกลุ่มผู้มีทักษะเชี่ยวชาญพิเศษ ที่ได้รับสิทธิวีซ่าประเภทผู้พำนักระยะยาวใหม่ หรือ LTR สำหรับการซื้อขายไม่เปิดช่องให้นอมินีสามารถกว้านซื้อที่ดินได้  เนื่องจากมีหลักเกณฑ์ คุณสมบัติ ต้องลงทุนไม่ต่ำกว่า 40 ล้านบาท ในธุรกิจหรือกิจการตามที่ร่างกฎกระทรวง กำหนด และต้องคงการลงทุนไว้ไม่น้อยกว่า 3 ปี และไม่สามารถถือครองขยายพื้นที่ได้ มากกว่า 1 ไร่ ต่อ 1 คน   รวมถึงการซื้อที่ดิน ในเขตกรุงเทพมหานคร เขตเมืองพัทยา เขตเทศบาล  ไม่ใช่อนุญาตให้ซื้อพื้นที่เกษตรกรรมและการซื้อขายเป็นระหว่างพื้นที่เอกชนกับเอกชนตกลงกันเอง    ยืนยันว่า รัฐบาลไม่ได้เป็นผู้จัดหาที่ดินให้ เพียงออกกฎหมายรองรับและสิทธิอำนาจในการพิจารณาเงื่อนไขการอยู่ในแผ่นดินไทย ยังเป็นของรัฐบาลไทย ทั้งนี้ร่างกฎกระทรวงฉบับนี้ อยู่ในขั้นตอนของคณะกรรมการกฤษฎีกาที่มีการปรับปรุงแก้ไข